ประธานสภาผู้แทนราษฎร ยืนยัน สภาฯ เตรียมพร้อมเปิดสมัยวิสามัญแล้ว หากเสนอญัตติขอให้เปิดเพื่อพิจารณาปัญหาการชุมนุมของนักศึกษา
ประธานสภาผู้แทนราษฎร ยืนยัน สภาฯ เตรียมพร้อมเปิดสมัยวิสามัญแล้ว หากเสนอญัตติขอให้เปิดเพื่อพิจารณาปัญหาการชุมนุมของนักศึกษานายชวน หลีกภัย ประธานสภาผู้แทนราษฎร กล่าวถึงญัตติขอให้เปิดประชุมสภาผู้แทนราษฎรสมัยวิสามัญเพื่อพิจารณาปัญหาการชุมนุมของนักศึกษาว่า ทั้งสมาชิกสภาผู้แทนราษฎร (ส.ส.) และสมาขิกวุฒิสภา (ส.ว.) สามารถเข้าชื่อเสนอญัตติได้ตามรัฐธรรมนูญมาตรา 123 โดยไม่จำกัดสัดส่วนแต่ละฝ่าย แต่ต้องเข้าชื่อทั้งสองฝ่าย รวมทั้งต้องผ่านการหารือกับฝ่ายบริหาร เพื่อตราพระราชกฤษฎีกาเปิดสมัยประชุม ดังนั้นตนเองจึงเสนอให้ทุกฝ่ายหารือกันเพื่อประโยชน์ของบ้านเมือง ขณะนี้ยังไม่ได้รับหนังสือจากสมาชิกมีแต่ความเห็นออกมา ซึ่งตนเองได้แจ้งเลขาธิการสภาผู้แทนราษฎรให้เตรียมการไว้เผื่อมีการเสนอเข้ามา ส่วนทางออกการชุมนุมของกลุ่มนักศึกษาจะต้องใช้กลไกของสภาในการแก้ไขปัญหาหรือไม่นั้น เห็นว่า หากอยู่ในช่วงสมัยประชุมปกติ สามารถเสนอญัตติหาทางออกได้ แต่ขณะนี้อยู่ในช่วงปิดสมัยประชุมจึงไม่สามารถทำอะไรได้ จำเป็นต้องเปิดสมัยประชุมวิสามัญ โดยฝ่ายบริหารสามารถเป็นเจ้าภาพหารือกับฝ่ายนิติบัญญัติได้ตามมาตรา 165 ของรัฐธรรมนูญ ส่วนโอกาสที่จะนำคู่ขัดแย้งมาพูดคุยกันในสภานั้น เห็นว่าเป็นอีกขั้นตอนหนึ่ง ซึ่งสภาฯ พร้อมที่จะสนองรับความต้องการของแต่ละฝ่าย ยืนยันว่า ขณะนี้ทางสภาฯ ได้เตรียมความพร้อมแล้วหากมีการเปิดสมัยประชุมวิสามัญขึ้น ส่วนที่มีการมองว่ากระบวนการเปิดสมัยวิสามัญมีหลายช่องทาง แต่มีช่องทางหนึ่งอยากให้ประธานสภาฯ เป็นผู้ประสานนั้น หากส่งเรื่องมาก็จะประสานให้ แต่หากจะเสนอเองถือว่านอกเหนือหน้าที่ประธานสภาผู้แทนราษฎร ยังกล่าวถึงมาตรการควบคุมการแพร่ระบาดของเชื้อโควิด-19 ว่า ได้สั่งแล้วให้คณะกรรมาธิการ งดเดินทางไปต่างประเทศแล้ว แต่หากไปส่วนตัวก็เป็นเรื่องของบุคคล ไม่มีสิทธิ์ห้าม พร้อมเขื่อมั่นในประสิทธิภาพของบุคลากรทางการแพทย์ของไทย ขณะนี้ไม่มีสมาชิกที่เข้าข่ายจะต้องกักตัว ส่วนประเด็นพระราชกฤษฎีกาจ่ายเงินเดือนย้อนหลังที่พึ่งมีประกาศออกมานั้น เป็นเรื่องเก่าและเป็นเรื่องของฝ่ายบริหารที่เป็นผู้พิจารณาในฐานะผู้ออกเงินเดือน เห็นว่าไม่ควรวิจารณ์ เช่นเดียวกับกรณีจ่ายเงินเดือนย้อนหลังให้ ตั้งแต่ยังไม่เข้าทำหน้าที่ เป็นการตีความของกฎหมาย โดยเริ่มนับเงินเดือนตั้งแต่รับการเลือกตั้งจากเดิมที่ให้เริ่มนับเงินเดือนตั้งแต่การถวายสัตย์ปฏิญาณเข้าทำหน้าที่